Diari Oficial de la Generalitat Valenciana


Sumari del DOGV 4157, del 28-12-2001 (2001/12965)

RESOLUCIÓ de 5 de desembre de 2001, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes per a la millora de la competitivitat industrial.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4157

Data del DOGV
:   28-12-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/12894


Data del document
:   05-12-2001

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Resolució

Anàlisi jurídica

 Descriptors 

:   * centre d'investigació
    * competitivitat
    * modernització industrial
    * ajuda a les empreses
    * petita i mitjana empresa
    * formació en el lloc de treball
    * suport econòmic

RESOLUCIÓ de 5 de desembre de 2001, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes per a la millora de la competitivitat industrial. [2001/12250]
  
Resolc
  
Article 1. Objecte i àmbit
  
L'objecte de la present resolució és convocar les ajudes de l'IMPIVA per a la millora de la competitivitat industrial i aprovar les bases dels programes per les quals es regiran, establits en annex.
  
Article 2. Marc normatiu
  
Les ajudes recollides en la present resolució es concediran d'acord amb el que s'ha establit en l'Ordre de 21 de desembre de 2000, de la Conselleria d'Indústria i Comerç, sobre concessió d'ajudes de l'Institut de la Petita i Mitjana Indústria de la Generalitat Valenciana (IMPIVA).
  
Article 3. Línies pressupostàries
  
D'acord amb el que establisca la Llei de Pressupostos de la Generalitat Valenciana per a l'exercici 2002, es faran públics les línies de crèdit i l'import global màxim destinats per a la concessió de les ajudes previstes en la present disposició.
  
Article 4. Beneficiaris
  
1. Podran acollir-se a aquestes ajudes les xicotetes i mitjanes empreses industrials o que presten serveis a la indústria i que desenvolupen alguna de les activitats indicades en l'annex d'activitats subvencionables, tot depenent del que s'ha establit en els distints programes. Seran considerades pimes aquelles que complisquen la definició que estableix la Recomanació de la Comissió Europea (DOCE núm. L107/4, de 30 d'abril de 1996).
  
2. Els beneficiaris hauran de tenir la seu social o l'establiment de producció a la Comunitat Valenciana i els projectes objecte d'ajuda hauran d'estar localitzats en el dit territori.
  
3. Les condicions per a ser beneficiari hauran de mantenir-se fins al moment del pagament de la subvenció.
  
Article 5. Supòsits especials
  
Excepcionalment, es podrà donar suport a projectes presentats per sol·licitants que reunisquen unes característiques distintes de les establides amb caràcter general, quan s'estimen rellevants d'acord amb les línies de política industrial.
  
Article 6. Presentació de sol·licituds
  
1. Els sol·licitants hauran de presentar la següent documentació:
  
1.1 a) Sol·licitud normalitzada, obtinguda a través del servidor web de l'IMPIVA (www.impiva.es); en aquest cas es presentaran tres còpies de l'imprés, o bé s'ompliran en imprés autocopiatiu facilitat per l'IMPIVA.
  
b) Memòria tècnica del projecte d'acord amb el programa per al qual se sol·liciten ajudes, segons model facilitat per l'IMPIVA.
  
c) Fotocòpia de la targeta d'identificació fiscal, o DNI si és empresari individual.
  
d) Fotocòpia de l'últim rebut de l'Impost sobre Activitats Econòmiques (IAE) o, si de cas hi manca, alta en aquest.
  
e) Fotocòpia del poder de representació o document equivalent segons les prescripcions legals del firmant de la sol·licitud.
  
f) Fotocòpia del contracte o de l'acta de constitució i els estatuts vigents.
  
g) Fotocòpia de qualsevol document on conste el número d'inscripció en la Seguretat Social.
  
1.2 En el cas d'ajudes en forma de bonificació d'interessos, caldrà aportar igualment còpia de la sol·licitud d'aval presentada a l'entitat avaladora.
  
2. No caldrà aportar la documentació indicada en els punts c), d), e), f) i g) de l'apartat anterior que ja tinga l'IMPIVA, sempre que s'hi mantinga vigent i no hagen transcorregut més de cinc anys des de l'acabament del procediment al qual correspon.
  
3. Les sol·licituds hauran de presentar-se amb anterioritat a la realització dels projectes.
  
Article 7. Lloc de presentació de sol·licituds i termini
  
1. Les sol·licituds i la documentació annexa podran presentar-se en qualsevol de les seus de l'IMPIVA indicades a continuació, en horari de 9 a 14 hores, de dilluns a divendres; i de 17 a 19 hores, de dilluns a dijous.
  
- IMPIVA Alacant: av. Esportistes Germans Torres, s/n, 03423 l'Albufereta (Alacant).
  
- IMPIVA Castelló: av. del Mar, s/n, 12665 Castelló.
  
- IMPIVA València: pl. de l'Ajuntament, 6, 46642 València.
  
També podran presentar-se en les formes previstes en l'article 38.4. de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En el cas que s'optara per presentar la sol·licitud en una oficina de correus, haurà de fer-se en sobre obert perquè siga datada i segellada per l'oficina de correus abans de ser certificada.
  
2. El termini de presentació de sol·licituds començarà l'endemà de la publicació d'aquesta disposició en el Diari Oficial de la Generalitat Valenciana.
  
3. El termini de presentació de sol·licituds acabarà en les dates indicades en les bases de cada programa. Depenent dels distints programes, les sol·licituds d'ajuda s'avaluaran periòdicament fins que s'haja esgotat el crèdit consignat a aquest efecte.
  
4. A fi de potenciar la consecució dels objectius de la present resolució, l'IMPIVA podrà traslladar les sol·licituds a uns altres programes o convocatòries d'ajudes.
  
Article 8. Projectes plurianuals
  
Quan es tracte d'un projecte de caràcter plurianual:
  
a) Haurà d'indicar-se en la memòria tècnica cada una de les seues fases i l'exercici en què s'hi realitzaran.
  
b) La sol·licitud d'ajuda haurà de presentar-se per a cada una de les fases en l'exercici en què s'hagen d'executar, sense que la concessió d'ajuda per a una d'elles condicione la de futures fases, llevat que el programa faça menció a procediments específics diferents.
  
Les futures concessions se supeditaran a l'existència d'un programa que empare les actuacions proposades i els resultats aconseguits.
  
Podran incloure's com a costos elegibles els produïts des de l'acabament del termini de justificació de l'exercici anterior.
  
Article 9. Resolució de la concessió d'ajudes
  
El president de l'IMPIVA resoldrà l'adjudicació de les ajudes, mitjançant resolució o mitjançant la subscripció del corresponent conveni, on es fixarà expressament la quantia, i s'incorporarà, si és el cas, les condicions i obligacions a què haja d'ajustar-se el beneficiari.
  
La resolució dictada pel president posarà fi a la via administrativa, i el seu contingut serà notificat de forma individualitzada a cada interessat.
  
Article 10. Projectes que reforcen la política social
  
D'acord amb els criteris de valoració que s'establisquen respectivament en cada un dels programes, es valorarà positivament els projectes presentats per determinades categories de persones desfavorides socialment que experimenten condicions, situacions i necessitats especials a l'hora d'emprendre activitats empresarials o incloure's en el mercat laboral.
  
Article 11. Obligacions dels beneficiaris
  
Seran obligacions del beneficiari:
  
a) Realitzar l'activitat objecte de la subvenció i acreditar la seua realització en la forma i el període fixats en la notificació de l'ajuda, en la data límit del 4 de novembre de 2002, llevat que se n'assenyale una de distinta. L'acreditació de les despeses i inversions es realitzarà mitjançant la presentació de justificants de despesa i pagament en la proporció que s'indique.
  
b) Respondre de la veracitat dels documents aportats.
  
c) Estar al corrent de les obligacions tributàries i davant la Seguretat Social en el moment de la concessió de l'ajuda, circumstància que podrà acreditar-se mitjançant la presentació dels corresponents certificats en la forma i el termini que establisca l'IMPIVA, o bé autoritzant l'IMPIVA per a la seua obtenció en la forma definida en l'imprés de sol·licitud. En queden exempts de l'acreditació els beneficiaris que reben una ajuda inferior o igual a 1.803,04 euros per projecte.
  
d) Acreditar la seua personalitat jurídica, referida al moment de sol·licitud de l'ajuda.
  
e) Sotmetre's a les actuacions de comprovació i verificació de l'activitat subvencionada efectuades per l'IMPIVA o uns altres òrgans de la Unió Europea, i també a les actuacions de control financer de la Intervenció General de la Generalitat Valenciana en relació amb les ajudes rebudes.
  
f) Comunicar a l'IMPIVA la sol·licitud o l'obtenció d'altres ajudes per a la mateixa finalitat procedents de qualssevol altres administracions o ens públics, amb indicació del percentatge i la quantia de l'ajuda.
  
g) Actualitzar la documentació presentada que haguera experimentat alguna modificació.
  
h) Mantenir durant un mínim de cinc anys les inversions subvencionades.
  
i) Efectuar totes les mesures d'informació i publicitat que establisca la normativa europea respecte de les activitats en les quals intervinguen els fons estructurals o uns altres fons.
  
j) Els projectes d'inversió hauran de finançar-se com a mínim mitjançant recursos propis no subvencionables, fins un total del 25%.
  
k) En el cas d'ajudes la forma de les quals siga la bonificació d'interessos, haurà de presentar-se la pòlissa de fiançament i la pòlissa del préstec, en la forma i el termini que establisca l'IMPIVA.
  
l) Mantenir els terminis d'amortització estipulats en la concessió dels préstecs bonificats al tipus d'interés. Altrament, el beneficiari haurà de reintegrar a l'IMPIVA la part corresponent.
  
m) Complir totes les altres obligacions que els atorguen les lleis i qualsevol altra disposició en vigor.
  
Article 12. Justificació de despeses
  
1. Les factures presentades per a la justificació dels projectes hauran de complir el que s'ha disposat en el Reial Decret 2.402/1985, de 18 de desembre, i la resta de la normativa vigent.
  
2. Només seran tinguts en compte els justificants de data posterior al registre d'entrada del document de sol·licitud d'ajuda.
  
3. No s'acceptaran com a justificants de realització del projecte les factures derivades de la contractació amb empreses o entitats vinculades al beneficiari de l'ajuda, llevat de justificació expressa, que haurà de ser valorada per l'IMPIVA. S'entén per empresa o entitat vinculada aquella en la qual el 25% o més del seu capital, dels seus drets de vot, la seua participació o qualsevol altre sistema de control pertanyen directament al beneficiari de l'ajuda o conjuntament a diverses entitats vinculades a aquest.
  
4. La justificació de l'ajuda haurà de realitzar-se d'acord amb les instruccions aprovades per resolució del director general de l'IMPIVA, que seran comunicades al beneficiari.
  
Article 13. Pagament de les ajudes
  
L'IMPIVA procedirà al pagament de l'ajuda una vegada que el beneficiari haja executat el projecte i sempre que hi haja complit les obligacions.
  
Podrà anticipar-se el pagament de l'ajuda després de la presentació prèvia pel beneficiari d'aval bancari per la quantia anticipada, constituït d'acord amb la normativa vigent, als serveis territorials de la Conselleria d'Economia i Hisenda.
  
Els percentatges d'ajuda anticipada podran ser amb caràcter general del 15% per a les transferències de capital (inversions) i del 40% per a les transferències corrents (despeses), sense perjudici de les excepcions al règim general que pogueren preveure's en la corresponent Llei de Pressupostos de la Generalitat Valenciana per a l'exercici 2002.
  
DISPOSICIONS ADDICIONALS
  
Primera
  
Les ajudes descrites tenen el finançament del Fons Europeu de Desenvolupament Regional (FEDER) o Fons Social Europeu (FSE), a través del Programa Operatiu de la Comunitat Valenciana 2000-2006, i també d'altres possibles fons, tot sent d'aplicació les disposicions que els regulen.
  
Segona
  
Aquelles ajudes concedides a l'empara de la present resolució que no estiguen emmarcades en cap dels règims d'ajuda recollits en l'Ordre de 21 de desembre de 2000, de la Conselleria d'Indústria i Comerç, sobre concessió d'ajudes de l'Institut de la Petita i Mitjana Indústria de la Generalitat Valenciana (IMPIVA), publicada en el Diari Oficial de la Generalitat Valenciana núm. 3.906, de 28 de desembre de 2000, quedaran incloses en l'àmbit d'aplicació del Reglament (CE) núm. 70/2001 de la Comissió, relatiu a l'aplicació dels articles 87 i 88 del Tractat CE a ajudes estatals a les xicotetes i mitjanes empreses.
  
DISPOSICIÓ TRANSITÒRIA
  
Amb caràcter excepcional podran ser preses en consideració en la present convocatòria les sol·licituds presentades amb posterioritat a la data d'acabament de la convocatòria de 2001, sempre que les característiques del sol·licitant i l'objecte d'ajuda puguen emmarcar-se en alguna de les actuacions previstes en aquesta resolució.
  
DISPOSICIÓ FINAL
  
Es faculta el director general de l'IMPIVA per a dictar les resolucions necessàries per al desenvolupament, l'eficàcia i l'execució de la present convocatòria.
  
València, 5 de desembre de 2001.- El president de l'IMPIVA: Fernando V. Castelló Boronat.
  
Annex d'activitats subvencionables
  
- segons la classificació de l'Impost d'Activitats Econòmiques
  
Secció 1: Activitats empresarials
  
Indústries
  
- Divisió 1: Energia i aigua. Completa.
  
- Divisió 2: Extracció i transformació de minerals no energètics i productes derivats. Indústria química. Completa.
  
- Divisió 3: Indústries transformadores dels metalls, mecànica de precisió. Completa.
  
- Divisió 4: Altres indústries manufactureres. Completa.
  
- Divisió 5: Construcció. Completa.
  
- Divisió 6: Comerços, restaurants i hostalatge; reparacions. Únicament els següents epígrafs:
  
Epígraf 612.2. Exclusivament tècniques de multiplicació, propagació i reproducció d'espècies vegetals.
  
Epígraf 644.1. Comerç al detall de pa, pastisseria, confiteria i similars, i de llet i productes lactis (únicament l'elaboració).
  
Epígraf 677.9. Altres serveis d'alimentació propis de la restauració.
  
Epígraf 691.2. Reparació de vehicles automòbils, bicicletes i altres vehicles.
  
Epígraf 692. Reparació de maquinària industrial.
  
Serveis
  
Els epígrafs indicats a continuació seran susceptibles de suport sempre que els projectes presentats estiguen directament relacionats amb les activitats industrials de l'apartat anterior:
  
Grup 722 Transport de mercaderies per carretera (queda exclosa l'adquisició de material de transport).
  
Grup 769 1 Altres serveis de telecomunicació.
  
Grup 843 Serveis tècnics (enginyeria, arquitectura, etc.).
  
Grup 845 1 Explotació electrònica per compte de tercers.
  
Grup 936 Investigació científica i tècnica.
  
Grup 961 Producció i serveis relacionats amb la cinematografia, fins i tot vídeo.
  
1 Aquests epígrafs no es consideraran per al programa d'Accés a les tecnologies de la informació i comunicació.
  
Nota relativa a determinades activitats empresarials
  
La concessió d'ajudes als sol·licitants l'activitat empresarial dels quals s'emmarque en els sectors que la Comissió Europea considera sensibles i per als quals hi ha normativa comunitària específica, estarà supeditada al que ha disposat aquesta per a cada cas concret.
  
\* Les activitats subvencionables afectades segons la classificació de l'Impost d'Activitats Econòmiques són les següents:
  
Divisió 2: Epígrafs 222.1, 222.2, 222.3, 222.5, 223.1, 223.2, 223.3, 223.4 i 251.6
  
Divisió 3: Epígrafs 361.1, 361.2, 361.3 i 361.4. Grups 371 i 372
  
Divisió 4: Agrupacions 41 i 42.
  
Divisió 6: Epígrafs 612.2 i 644.1
  
Pla de millora de la competitivitat i desenvolupament del teixit industrial
  
Programa de Gestió Industrial de la Qualitat
  
Objecte
  
Potenciar la qualitat com a element generador d'avantatges competitius en les empreses, facilitant l'accés de les pimes a la certificació segons normes, i també una aproximació continuada a l'excel·lència empresarial, segons el model EFQM:
  
- Adaptant processos i productes a criteris de qualitat.
  
- Incorporant metodologies i eines que perseguisquen l'avaluació i integració dels costos, la satisfacció del client, la implicació i satisfacció de les persones que treballen en l'empresa, la prevenció dels riscos laborals i el benefici de la societat.
  
Actuacions susceptibles de suport
  
Prioritàriament, la implantació de models de gestió dels processos que incloguen l'ús d'eines de gestió de la informació com el control estadístic i d'altres, en l'àmbit d'actuacions que conduïsquen al compliment dels requisits del model europeu d'excel·lència empresarial (EFQM).
  
En un segon terme, la implantació i certificació de sistemes de gestió de qualitat segons normes VUM 8776, i l'obtenció de marques de qualitat del producte, d'acord amb normes.
  
Beneficiaris
  
Pimes amb seu social o establiment productiu a la Comunitat Valenciana que desenvolupen alguna de les activitats subvencionables indicades en l'annex de la resolució d'aquesta convocatòria.
  
Tipus d'ajuda
  
Subvencions a fons perdut de fins al 50% del cost elegible del projecte.
  
Costos elegibles
  
01. Serveis externs
  
- Assessorament en els àmbits de la qualitat i la millora de la gestió dels processos que tinguen un caràcter singular i no vinculat al compliment de normativa obligatòria.
  
- Certificació d'empresa i de producte.
  
- Assajos de laboratori, només en el cas en què siguen absolutament necessaris amb motiu de certificació de producte.
  
Terminis
  
Podran presentar-se sol·licituds per a aquest programa fins al 26 de febrer de 2002.
  
Pla de millora de la competitivitat i desenvolupament del teixit industrial
  
Programa de Gestió Industrial del Medi Ambient i Reducció de l'Impacte Mediambiental
  
Objecte
  
Facilitar a les pimes l'adopció de mesures per a reduir l'impacte de les seues activitats sobre el medi ambient.
  
Actuacions susceptibles de suport
  
- Minimització de la contaminació. Estudis i aplicació de tecnologies destinades a evitar o reduir la generació de contaminants durant els processos.
  
- Implantació i certificació de sistemes de gestió mediambiental segons norma ISO 14746.
  
- Implantació i certificació de sistemes de gestió mediambiental d'acord amb el Reglament EMAS (Reglament PZF 7671/93).
  
Beneficiaris
  
Pimes amb seu social o establiment productiu a la Comunitat Valenciana que desenvolupen alguna de les activitats subvencionables assenyalades en l'annex de la present resolució.
  
Tipus d'ajuda
  
Subvencions a fons perdut de fins al 50% del cost elegible del projecte.
  
Costos elegibles
  
01. Serveis externs
  
- Costos d'assessorament associats als projectes tècnics relacionats amb les inversions.
  
- Assessorament en la implantació de sistemes de gestió.
  
- Certificació de sistemes.
  
04. Obra civil, instal·lacions
  
- Inversions en instal·lacions i obra civil directament lligades amb la protecció del medi ambient.
  
06. Inversions no productives
  
- Inversions en béns d'equip no productius la finalitat dels quals siga reduir o eliminar la contaminació i altres efectes nocius o adaptar els mitjans de producció per a protegir el medi ambient.
  
Consideracions respecte dels costos elegibles:
  
- La mera substitució d'equips, el trasllat d'empreses, els equips de transport, les despeses de funcionament i els costos de recursos humans no seran objecte de subvenció.
  
- No es donarà suport en cap cas a inversions que servisquen per al desenvolupament normal de l'activitat industrial.
  
- Les inversions que es proposen es referiran als residus generats per la mateixa empresa. Queden exclosos projectes per a tractament de residus aliens.
  
- No es consideraran els projectes relatius a millores de salut i seguretat laboral. S'entén com a repercussió mediambiental la que es produeix fora de la instal·lació industrial.
  
- En els projectes de minimització s'avaluarà el retorn econòmic i es donarà suport només a la diferència entre el cost i els beneficis en els cinc primers anys. Si no hi ha retorn econòmic, però se substitueixen unes instal·lacions per unes altres, només es donarà suport a la part d'inversió que servisca per a la millora mediambiental. Si l'empresa no manifesta quin és el cost suplementari per a aconseguir l'objectiu mediambiental proposat, l'IMPIVA en realitzarà una estimació.
  
Terminis
  
Podran presentar-se sol·licituds per a aquest programa fins al 28 de febrer de 2002.
  
Pla de millora de la competitivitat i desenvolupament del teixit industrial
  
Programa de Modernització Tecnològica
  
Objecte
  
L'adquisició de tecnologies que permeten a les empreses obtenir productes i desenvolupar processos industrials que comporten un avanç significatiu en la seua competitivitat.
  
Actuacions susceptibles de suport
  
- Actuació 1: Préstecs avalats per una entitat autoritzada pel Ministeri d'Economia, dirigits al finançament d'actius fixos materials, segons annex, i també actius fixos immaterials vinculats a la inversió.
  
- Actuació 2: Avals concedits a través de la línia d'avals concertada entre l'IMPIVA i la Societat de Garantia Recíproca de la Comunitat Valenciana (SGR) per a inversions de major nivell tecnològic que requerisquen unes garanties addicionals.
  
Tindran prioritat els projectes amb assessorament de centres tecnològics.
  
En cap cas la subvenció total resultant podrà superar els percentatges màxims establits en el règim d'ajudes aprovat per la Comissió Europea.
  
Beneficiaris
  
Pimes, amb atenció especial a les microempreses, amb seu social o establiment productiu a la Comunitat Valenciana que desenvolupen alguna de les activitats subvencionables indicades en l'annex de la present resolució.
  
Tipus d'ajudes
  
\* Per a projectes de l'actuació 1:
  
Bonificació del tipus d'interés. La subvenció reduirà el principal del préstec i serà pagada d'una sola vegada amb les següents condicions:
  
- Ajuda de fins a 5 punts sobre el tipus d'interés.
  
- Operació màxima subvencionable: 300.000 euros.
  
- Import mínim de l'operació: 6.000 euros.
  
- Termini màxim del préstec: 7 anys amb 2 de carència.
  
\* Per a projectes de l'actuació 2:
  
Avals concedits a través de la línia d'avals concertada entre l'IMPIVA i la Societat de Garantia Recíproca de la Comunitat Valenciana (SGR) amb les següents condicions:
  
- Límit màxim de l'aval: 300.000 euros.
  
- Termini màxim de l'aval: 7 anys amb 2 de carència.
  
- Aval màxim: 75% de l'import total del projecte.
  
Costos elegibles
  
05. Inversions productives
  
- Màquines i equips vinculats a projectes d'innovació tecnològica, segons annex.
  
06. Inversions no productives
  
- Patents, llicències d'explotació o coneixements tècnics patentats o no patentats. Les inversions en actius immaterials subvencionables no superaran el 25% de l'import dels actius materials subvencionables.
  
Terminis
  
- Actuació 1: Préstecs avalats. Fins al 26 de setembre de 2002.
  
- Actuació 2: Avals. Podran presentar-se sol·licituds al llarg de tot l'exercici 2002.
  
Lloc de presentació
  
IMPIVA
  
València: pl. de l'Ajuntament, 6, 46191 € València.
  
Alacant: av. Esportistes Germans Torres, s/n, 03708 l'Albufereta (Alacant).
  
Castelló: av. del Mar, s/n (cantonada c/ Gínjols), 12211 Castelló.
  
SGR
  
València: c/ Amadeu de Savoia, 1, València.
  
Alacant: av. Ramón y Cajal, 6, Alacant.
  
Castelló: av. del Mar, 1, Castelló.
  
ANNEX
  
Màquines i sistemes innovadors susceptibles de suport
  
Sistemes de tractament de la informació i de la telecomunicació
  
No s'inclouen fotocopiadores, màquines de fax ni altres equipaments d'oficina.
  
- Maquinari de gestió.
  
- Ordinadors i perifèrics.
  
- Sistemes avançats (integració de veu i dades o d'altres).
  
- Equips i sistemes per a accés a Internet.
  
Equips de producció
  
- Robots i autòmats programables per sistemes electrònics
  
- Màquines de procés amb control de moviments o variables per CNC.
  
- En general, equips controlats per CNC o, alternativament, màquines i sistemes que permeten incorporar tècniques noves per a obtenir un material o producte de forma més eficient (exemple: tècniques de catàlisi, extracció de components per fluids supercrítics, tècniques d'ultrabuit, etc.).
  
Equips de laboratori i control
  
- Sistemes de mesura dimensional per coordenades.
  
- Sistemes de visió artificial.
  
- En general, equips de mesura de les característiques físiques, químiques o de les ones electromagnètiques amb un cost unitari superior als 3.000 euros.
  
Pla de millora de la competitivitat i desenvolupament del teixit industrial
  
Programa de Seguretat Industrial
  
Objecte
  
Facilitar a les pimes la incorporació d'infraestructures per a millorar la seguretat industrial i, d'aquesta forma, prevenir i limitar els riscos derivats del funcionament d'instal·lacions i equips, i també de l'ús de productes.
  
Actuacions susceptibles de suport
  
- Inversions per a l'adaptació d'instal·lacions a la normativa de seguretat.
  
- Actuacions dirigides a l'adaptació a exigències de marcatge CE en matèria de seguretat industrial que milloren la fiabilitat de productes i màquines industrials.
  
Beneficiaris
  
Pimes amb seu social o establiment productiu a la Comunitat Valenciana que desenvolupen alguna de les activitats subvencionables indicades en l'annex de la present resolució.
  
Tipus d'ajuda
  
Subvencions a fons perdut de fins al 50% del cost elegible del projecte.
  
Costos elegibles
  
01. Serveis externs
  
- Costos associats als projectes tècnics. S'exclouen expressament els costes associats a l'elaboració del Pla de Prevenció de l'empresa.
  
- Assajos de laboratori per a verificar l'adequació de productes a normativa CE.
  
04. Obra civil, instal·lacions
  
- Inversions en instal·lacions i obra civil directament lligades amb la seguretat industrial.
  
06. Inversions no productives
  
- Inversions en equips per a limitar o prevenir el risc relacionat amb la seguretat industrial. S'exclouen expressament els equips de protecció individual (EPI).
  
Consideracions respecte als costos elegibles:
  
- Les ajudes relacionades amb la seguretat industrial no seran d'aplicació per a les instal·lacions i els equips associats amb les noves indústries.
  
- La substitució de maquinària, el trasllat d'empreses, els equips de transport, les despeses de funcionament i els costos de recursos humans no seran objecte de subvenció.
  
Terminis
  
Podran presentar-se sol·licituds per a aquest programa fins al 26 de febrer de 2002.
  
Pla d'implantació de la societat de la informació i gestió del coneixement
  
Programa de Formació a Mida per a Empreses
  
Objecte
  
Amb caràcter general, aquestes ajudes pretenen facilitar formació contínua de qualificació i actualització professional al personal de les indústries valencianes per a fer front als canvis tecnològics i estratègics en les millors condicions possibles de competitivitat.
  
Beneficiaris
  
Pimes amb seu social o establiment productiu a la Comunitat Valenciana que desenvolupen alguna de les activitats subvencionables previstes en l'annex de la present resolució.
  
Actuacions susceptibles de suport
  
Cursos de formació presentats per pimes industrials dissenyats i impartits per instituts tecnològics de la xarxa IMPIVA. Tindran una durada entre 10 i 30 hores i podran preparar-se per a un grup entre 1 i 10 treballadors. Aquestes accions formatives s'adaptaran a les necessitats concretes de cada empresa i podran desenvolupar-se tant en les instal·lacions de l'Institut Tecnològic com en l'empresa sol·licitant.
  
Tipus d'ajuda
  
Subvenció a fons perdut.
  
L'import màxim de l'ajuda per projecte podrà arribar fins al 45% dels costos elegibles, amb un màxim de 90 euros d'ajuda per hora de formació.
  
Costos elegibles
  
01. Serveis externs
  
- Despeses de contractació de serveis externs (import facturat pel curs a mida). No es preveuen ajudes per a unes altres despeses associades al projecte ni costos de recursos humans.
  
Criteris d'avaluació de les sol·licituds
  
Es donarà prioritat als projectes que reunisquen les següents característiques:
  
- Actuació formativa emmarcada en una planificació general de gestió del coneixement o de desenvolupament estratègic de l'empresa.
  
- Previsió d'avaluació de les repercussions del curs en l'empresa.
  
- Actuacions formatives amb alt contingut tecnològic.
  
- Empreses que sol·liciten per primera vegada aquesta línia d'ajudes.
  
Terminis
  
Podran presentar-se sol·licituds durant tot l'exercici 2002. Les ajudes s'assignaran fins a l'esgotament dels fons disponibles.
  
Altres
  
Característiques de les activitats i dels assistents a aquestes:
  
- Tots els alumnes seran residents a la Comunitat Valenciana; seran empresaris o treballadors en actiu de l'empresa beneficiària i hauran d'acreditar tal condició.
  
- Hi ha una relació de cursos dissenyats pels instituts tecnològics a partir de l'experiència i de l'anàlisi de necessitats dels respectius sectors, que pot servir de base per a la seua adaptació a les necessitats de l'empresa.
  
- Aquesta relació d'accions formatives està en continu canvi i progrés i es publica de forma independent; es pot obtenir la versió actualitzada en els mateixos instituts tecnològics, en l'IMPIVA o a través del seu servidor (www.impiva.es).
  
Pla d'implantació de la societat de la informació i gestió del coneixement
  
Programa d'Accés a les Tecnologies de la Informació i la Comunicació
  
Objecte
  
Impulsar la competitivitat de les pimes mitjançant la introducció i l'ús de les tecnologies de la informació i les comunicacions (TIC). Definir i establir estratègies empresarials orientades a la transformació dels models de negoci mitjançant l'ús de les TIC.
  
Actuacions susceptibles de suport
  
De forma orientativa i en ordre decreixent de valoració:
  
- Diversificació de línies de negoci en empreses ja existents, gràcies a l'ús de les TIC.
  
- Sistemes de comerç electrònic que impliquen transaccions econòmiques en vendes, màrqueting, compres, etc.
  
- Aplicacions que possibiliten intercanvi d'informació externa sobre la situació de comandes, dates de lliurament, atenció al client, etc. a terminals remots.
  
- Programes de gestió del coneixement que permeten sistemes de producció integrats amb comunicació externa.
  
- Presència de les pimes en Internet. Desenvolupament de pàgines web.
  
Beneficiaris
  
Pimes amb seu social o establiment productiu a la Comunitat Valenciana que desenvolupen alguna de les activitats subvencionables previstes en l'annex de la present resolució.
  
Tipus d'ajuda
  
Subvenció a fons perdut de fins al 50% dels costos elegibles del projecte. Els costos de formació que puguen estar vinculats al projecte se subvencionaran únicament fins al 45%.
  
Costos elegibles
  
01. Serveis externs
  
- Estudi, anàlisi, disseny, desenvolupament i implantació d'aplicacions i solucions.
  
- Costos de formació per al personal de l'empresa en les tecnologies i solucions implantades.
  
06. Inversions no productives
  
- Programes informàtics destinats específicament a cobrir les actuacions susceptibles de suport esmentades.
  
S'exclouen explícitament les inversions en equipament informàtic, i també les despeses de personal, viatges, comunicacions, publicitat, difusió i consumibles, i també les despeses de manteniment derivades de la implantació d'aquestes tecnologies. També totes aquelles despeses que no estiguen relacionades directament amb les accions susceptibles descrites o que no tinguen un paper específic per a aconseguir els fins del projecte.
  
Terminis
  
Podran presentar-se sol·licituds per a aquest programa fins al dia 5 de març de 2002.